**Η πρόκληση της πανδημίας στην αγροτική παραγωγή**

**Αν. Καθηγητής Θωμάς Κωτσόπουλος**

*Αριστοτέλειο Πανεπιστήμιο Θεσσαλονίκης/ Τμήμα Γεωπονίας, Εργ. Γεωργικών Κατασκευών & Εξοπλισμού – Αγρόκτημα ΑΠΘ -Θέρμη 57001,* *mkotsop@agro.auth.gr*

**ΠΕΡΙΛΗΨΗ**

Η πανδημία COVID-19 έχει απαράμιλλη επίδραση στην κοινωνία και την οικονομία μας. Οι αγρότες μας και κάθε παράγοντας της αλυσίδας εφοδιασμού τροφίμων εργάζονταν και εξακολουθούν να εργάζονται σκληρά για να συνεχίσουν να τροφοδοτούν την χώρα μας, παρά τις δυσκολίες που αντιμετωπίζουν. Η πανδημία COVID-19 έβαλε στα φώτα της δημοσιότητας τη ζωτική συμβολή των αγροτών στην κάλυψη των διατροφικών μας αναγκών και την επιτακτική ανάγκη εξασφάλισης απαραίτητων μέτρων για την διασφάλιση της υγείας και της ευημερίας των ανθρώπων καθώς και τη ασφάλειας των τροφίμων. Ενώ αρχικά φάνηκε ότι η επίπτωση της πανδημίας στην αγροτική παραγωγή θα ήταν αρνητική, η Ελληνική γεωργία έδειξε γρήγορα αντανακλαστικά και «ισχυρά αντισώματα», ανταποκρινόμενη στις ανάγκες της αγοράς και των καταναλωτών. Η πανδημία μπορεί να αποτελέσει εφαλτήριο για την παραγωγή ποιοτικότερων προϊόντων, στα οποία η χώρα μας έχει συγκριτικό πλεονέκτημα, ενσωματώνοντας σύγχρονες τεχνολογίες στην αγροτική παραγωγή.